**VšĮ „Keliauk Lietuvoje“ kasmetinėje kelionių parodoje ADVENTUR keliautojus vilios unikaliomis patirtimis ir išskirtine menine instaliacija**

Šiuolaikiniai keliautojai vis rečiau domisi kelionėmis, kurių metu tiesiog lankomos žymios vietos ir gulinėjama prie baseino. Vietoj to juos daug labiau traukia patirtys ir atradimai. Neatsitiktinai ir dvyliktą kartą sausio 24–26 dienomis vyksianti paroda ADVENTUR 2025, vienoje vietoje suburianti kelionių verslo bendruomenę ir keliautojus, daugiausiai dėmesio kaip tik ir skirs patirčių kūrimui, o nacionalinė turizmo skatinimo agentūra VšĮ „Keliauk Lietuvoje“ tai darys šalies gamtos įkvėptame stende.

Kelionių mėgėjų kalendoriuose paskutinysis sausio savaitgalis jau seniai rezervuotas, mat būtent tada vyksta tradicija tapusi ADVENTUR paroda. Ji suteikia ne tik neeilinę galimybę pranešimuose ir stenduose įsikvėpti naujiems nuotykiams ir pasisemti idėjų, kur keliauti šiemet, bet taip pat išgirsti ir gausybę praktinių patarimų, padėsiančių patirti dar daugiau nepamirštamų įspūdžių.

Pastaruosius VšĮ „Keliauk Lietuvoje“ siūlo kaupti neišvykstant iš šalies. Kaip sako nacionalinės turizmo skatinimo agentūros vietinio turizmo ekspertė Neringa Sutkaitytė, šiuo metu yra kaip niekada daug priežasčių rinktis būtent keliones po Lietuvą, o unikalių patirčių čia atrasti gali net labiausiai patyrę keliautojai.

„Didžiausias Lietuvos išskirtinumas tas, kad kiekvienas gali ją patirti savaip. Ji ir pilna tradicijų, ir moderni. Ir maža bei kompaktiška, ir netikėtai erdvi. ADVENTUR 2025 lankytojams norime parodyti, kad Lietuvą patirti gali tiek stebėdamas saulėlydį Kuršių Nerijoje, tiek klajodamas miškų takais ar senamiesčių gatvelėmis, tiek užmegzdamas pažintį su tradiciniais ar šiuolaikiniais menais. O geriausia tai, kad šiose įspūdžių sūpynėse kiekvienas suptis gali savu tempu“, – sako ji.

Sūpynių metafora įkvėpė ir pačią VšĮ „Keliauk Lietuvoje“ stendo idėją. ADVENTUR 2025 lankytojai turės galimybę ne tik pamatyti, bet ir patys pasisupti ypatingose miško sūpynėse, kurios sukurtos taip, tarsi pačios būtų gamtos dalis. Tokia meninė instaliacija pasirinkta neatsitiktinai – ja norima priminti, kad vienas didžiausių Lietuvos išskirtinumų – natūrali gamta.

„Ši instaliacijos idėja atsirado diskutuojant apie tai, kad parodos lankytojams norėtume suteikti galimybę trumpam pabūti ir įsiamžinti lietuviškos gamtos įkvėptoje oazėje. Instaliacijos idėjos įgyvendinimas buvo ilgas ir kruopštus procesas, kurio rezultatais labai didžiuojamės ir nekantraujame parodyti žmonėms. Tikimės, kad, pasisupę ant šių sūpynių, jie atras įkvėpimą leistis į patyrimų pilną kelionę per Lietuvą“, – teigia N. Sutkaitytė.

VšĮ „Keliauk Lietuvoje“ atstovė taip pat sako, kad visi ADVENTUR 2025 dalyviai turės galimybę ne tik įsiamžinti ant miško sūpynių, bet ir tokiu būdu laimėti vieną iš penkių vertingų prizų. „Oreivystės centras” / „Balooning.LT“ dviem laimingiesiems suteiks visoje Europoje unikalią galimybę – Vilniaus senamiestį ar Trakus apžiūrėti skrendant oro balionu. Tuo tarpu „LTG Link“ pakvies Lietuvą patirti tampant traukiniautoju, padovanodama 100 eurų vertės kelionių po Lietuvą čekį.

Kauno „Art Deco muziejus“ suteiks puikią progą geriau pažinti į UNESCO sąrašą įtrauktą laikinosios sostinės modernizmo paveldą tiek pačiame „Art Deco“ muziejuje, tiek Amsterdamo mokyklos muziejuje, tiek Kaimelio dvare. Apartamentų kompleksas „Nidos namai“ pakvies porai dienų apsilankyti visada žavioje Nidoje, o „Stebuklai SPA“ padovanos apsilankymą SPA komplekse dviem. Į „Michelin Guide“ sąrašą įtrauktas restoranas „Ertlio namas“ suteiks galimybę pasimėgauti šešių patiekalų degustacine vakariene dviem ir įsitikinti, kodėl gastronominis turizmas pastaraisiais metais taip populiarėja.

„Su savo partneriais atrinkome tokius prizus, kurie suteiktų galimybę patirti Lietuvą, patiems susikurti nepamirštamų akimirkų. Juos laimėti bus labai paprasta. Tereikės nusifotografuoti ant miško sūpynių, pasekti „Keliauk Lietuvoje“ paskyras socialiniuose tinkluose ir tada juose pasidalinti nuotraukomis įrašo formatu su grotažyme #KelioniuRitmu. Beje, visą šeštadienį mūsų stende dirbs ir profesionalus fotografas, kuris pasirūpins nepriekaištingomis nuotraukomis“, – teigia N. Sutkaitytė.

Be nuotraukų ir įkvėpimo stendo lankytojai galės grįžti namo su naujomis idėjomis ir žiniomis apie dar neatrastas patirtis Lietuvoje. VšĮ „Keliauk Lietuvoje“ komanda savo stende lankytojus supažindins su daugybe būdų naujai atrasti ir patirti Lietuvą.